སྲོག་གཅོད་ནི།ཡན་ལག་ལྔ་དང་ལྡན་པ་སྟེ་གཞི་རང་ལས་རྒྱུད་ཐ་དད་པའི་སེམས་ཅན།བསམ་པ་དེར་འདུ་ཤེས་ཤིང་མ་འཁྲུལ་བ།སྦྱོར་བ་དུག་མཚོན་རིག་སྔགས་སོགས་ཀྱིས་རང་གིས་གསོད་པའམ་གཞན་ལ་གསོད་དུ་འཇུག་པ།ཉོན་མོངས་ནི་འདོད་ཆགས།ཞེ་སྡང༌།གཏི་མུག་གསུམ་སྤྱི་དང༌།ཁྱད་པར་ཞེ་སྡང༌།མཐར་ཐུག་ནི་གསད་བྱ་དེ་རང་ཉིད་མ་ཤི་བའི་སྔོན་དུ་ཤི་བ།དེ་ལྔས་ནི་སྲོག་གཅོད་ཀྱི་ལས་ལམ་རྫོགས་ལ།ཡན་ལག་ཅི་རིགས་མ་ཚང་ན་ཉེས་པ་འབྱུང་ཡང་ལས་ལམ་མ་རྫོགས་པ་སྟེ་འདི་ཉིད་འོག་མ་རྣམས་ལའང་ཤེས་དགོས།འདི་ལ་དབྱེ་ན།ཤ་ལ་སྲེད་པ་ལྟ་བུ་འདོད་ཆགས་ཀྱི་སྒོ་ནས་སྲོག་གཅོད་པ་དང༌།འཁོན་ཞུགས་པ་ལྟ་བུ་ཞེ་སྡང་གི་སྒོ་ནས་སྲོག་གཅོད་པ་དང༌།ཕྱུགས་ཀྱི་མཆོད་སྦྱིན་ལྟ་བུ་གཏི་མུག་གི་སྒོ་ནས་སྲོག་གཅོད་པ་སྟེ་གསུམ།སྲོག་གཅོད་ཀྱི་ནང་ནས་ཀྱང་དགྲ་བཅོམ་པ་དང༌།རང་གི་བླ་མ་དང༌།ཕ་མ།དགེ་སྦྱོང༌།བྲམ་ཟེ་སོགས་ཀྱི་སྲོག་གཅོད་པ་ལྟ་བུ་སྡིག་པ་ཤིན་ཏུ་ཆེ།།